LV Eiropas Savienības Oficiālais Vēstnesis C 425/11

Uzklausīšanas amatpersonas (1) nobeiguma ziņojums

Lieta AT.38238 – Jēltabaka – Spānija – Lēmums par naudas sodu grozījumiem

(2017/C 425/08)

2004. gada 20. oktobra Lēmumā C(2004) 4030 (galīgā redakcija) lietā AT.38238 – Jēltabaka – Spānija (“2004. gada lēmums”) Komisija cita starpā konstatēja, ka uzņēmums World Wide Tobacco España, SA (“WWTE”) laikposmā no 1996. līdz 2001. gadam bija pārkāpis EK līguma 81. panta 1. punktu. 2004. gada lēmumā WWTE toreizējie mātesuzņēmumi – Standard Commercial Corporation (“SCC”), Standard Commercial Tobacco Co. Inc. (“SCTC”) un Trans-Continental Leaf Tobacco Corporation Ltd. (“TCLT”) – tika uzskatīti par solidāri atbildīgiem kopā ar WWTE par naudas sodu, kas uzlikts saistībā ar WWTE prettiesisko rīcību. Pēc tam, kad WWTE bija pagaidu kārtā samaksājis šo naudas sodu savā un minēto mātesuzņēmumu vārdā, Vispārējā tiesa samazināja uzņēmuma atbildību par EUR 243 000 (2). Atsevišķā prasībā, ko Alliance One International Inc. (“AOI”) (3) iesniedza kopā ar SCTC (4) un TCLT, Vispārējā tiesa atcēla 2004. gada lēmumu, ciktāl tas attiecās uz TCLT, bet ne uz AOI vai SCTC (5).

Ņemot vērā WWTE naudas soda samazinājumu, lēmuma projekts ir paredzēts, lai grozītu 2004. gada lēmumu, pazeminot – atbilstīgi WWTE saņemtajam samazinājumam – naudas soda summu, par kuru SCC un SCTC ir solidāri atbildīgi. Tā kā SCC un SCTC bija solidāri atbildīgi par vienu un to pašu summu, Komisijas dienesti uzskata, ka ir pietiekami uzlikt vienu samazinātu naudas sodu AOI, kurš kā SCC un SCTC juridiskais pēctecis ir uzņēmies atbildību, kas šīm struktūrām tika uzlikta ar 2004. gada lēmumu. Kad 2015. gada decembrī AOI tika dota iespēja paust savu viedokli, tas apstiprināja, ka šādu lēmumu var adresēt AOI, nevis SCC un SCTC.

Ar lēmuma projektu netiek grozīti 2004. gada lēmuma pamatā esošie iebildumi. Tajā minēti tikai naudas sodu piemērošanas jautājumi, kas saistīti ar mātesuzņēmumu SCC un SCTC atbildību par WWTE rīcību. Tas neietekmē naudas soda summu, par kuru WWTE tika noteikta atbildība pilnā apmērā. Līdz ar to, kaut arī, kā redzams lēmuma projekta 9. apsvērumā, Komisijai, neraugoties uz atkārtotiem centieniem, neizdevās saņemt WWTE viedokli, tā pilnībā izpildīja savas saistības pret WWTE attiecībā uz tiesībām tikt uzklausītam. AOI ir izmantojis tam doto iespēju darīt zināmu savu viedokli. Uzskatu, ka kopumā lietā, uz ko attiecas lēmuma projekts, līdz šim ir tikusi nodrošināta procesuālo tiesību efektīva īstenošana.

Briselē, 2017. gada 31. maijā Joos STRAGIER

(1) Saskaņā ar 16. pantu Eiropas Komisijas priekšsēdētāja 2011. gada 13. oktobra Lēmumā 2011/695/ES par uzklausīšanas amatpersonas amatu un darba uzdevumiem noteiktu konkurences lietu izskatīšanā (OV L 275, 20.10.2011., 29. lpp.).

(2) Spriedums lietā World Wide Tobacco España/Komisija (T-37/05, EU:T:2011:76) palika spēkā pēc pārsūdzības ar rīkojumu lietā World Wide Tobacco España/Komisija (C-240/11 P, EU:C:2012:269).

(3) AOI tika izveidots, 2005. gada maijā apvienojoties SCC un Dimon Inc.

(4) SCTC apvienojās ar AOI 2005. gada jūnijā.

(5) Spriedums lietā Alliance One un citi / Komisija (T-24/05, EU:T:2010:453) palika spēkā pēc pārsūdzības ar spriedumu lietā Alliance One un citi / Komisija (C-628/11 P un C-14/11 P, EU:C:2012:479).